open-index/open-wikipedia-markdown huggingface dataset:
Tanki Leendert

**Tanki Leendert** (of *Tanki Lender*) ta un bario na Aruba y hunto cu Noord ta forma un di e ocho region di e isla. E tin un superficie di alrededor 89 hectar y un poblacion di 3.811 habitante. Bandi di e parti residencial tin e misa catolico Papa Juan Pablo II, inaugura na 1968, y un scol basico cu a habri na september 1972. 

## Historia
Tanki Leendert ta di origen un pueblo indjan pre-colombiano di 450x400 meter y esun mas chikito entre e cuater pueblo indjan conoci na Aruba: Tanki Flip, Santa Cruz y Savaneta.  Segun e publicacion oficial na 1866 pa zonifica e regionnan Arubano su nomber original tabata *Tanki Linder*, probablemente procedente di e nomber di un agricultor den vecindario. Comienso di siglo 20 e nomber aki ya caba tabata corumpi pa *Tanki Leendert*.

## Mira tambe
* Lista di luga na Aruba
Nikiboko

**Nikiboko** ta un di bario di Kralendijk, kapital di Boneiru. E ta situá den e parti ost di Kralendijk i ta un di e barionan mas grandi di e isla. E tin 3.475 habitante segun konteo di dia promé di yanüari 2020. 

## Historia
Nikiboko ta histórikamente un di e sinku lugá poblá di e isla. E otronan ta Antriol, Nort di Saliña, Rincon i Tera Kòrá. E ta mas bieu ku Kralendijk i a wòrdu menshona pa promé bes na 1825 komo Nokoboki. E tabata un pueblo di piskado i kunukero. Diferente pueblo rondoná Kralendijk a krese topa ku otro ku awe nan ta wòrdu konsidera komo bario di Kralendijk. 

Riba 24 i 29 di yüni ta selebra e fiestanan tradishonal di San Juan i San Pedro na Nikiboko. Kada habitante ku tin e nòmber di Juan of Pedro, por ehempel Johanna, Wancho òf Petra ta risibí un serenada na kas.

## Nase
* Hubert Booi (1919-2014), poeta i eskritor
Paramaribo

**Paramaribo** ta e kapital di Sürnam i tambe konosí komo **Foto** ('Fhottoh') den Sranantongo, ku ta nifiká stat òf sentro, un referensia na Fort Zeelandia. 

E stat ta situá na e banki wèst di riu Sürnam, mas o ménos 10 kilometer for di Oséano Atlántiko. Paramaribo atministrativamente ta forma su propio distrito, e distrito Paramaribo. Na 2012 e stat tabatin mas ku 240.000 habitante, pero inkluyendo e área urbanisá rondó di dje, manera e distrito di Wanica i partinan di Commewijne, e kantidat aki ta yega na aproksimadamente 380.000 habitante. Esaki ta nifiká ku mas ku mitar di e poblashon di Surinam ta biba denter òf den serkania di e kapital.

Histórikamente, Paramaribo tabata e sentro di poblashon mas importante di e kolonia anterior. Edifisionan di palu monumental di e periodo aki a wòrdu konserbá, loke a kondusí na e sentro di stat históriko ta riba e Lista di Herensia Mundial di UNESCO for di 2002.

Hopi plantashon a keda establesé kantu di riu Sürnam, te na Jodensavanne i riu Commewijne (panort di Paramaribo). E plantashinan aki inisialmente tabata proteha pa Fort Zeelandia i despues tambe pa Fort Nieuw-Amsterdam, na otro banda di riu den e distrito di Commewijne.

Den siglo diesocho, agrikultura a ekspandé mas na sentro di Sürnam. Hopi plantashon di ántes awor a disparsé i a traha kaminda pa ekspanshon urbano. Sinembargo, ainda tin algun ehèmpel bon konserbá, manera e plantashi renobá di Frederiksdorp, ku ta duna un idea di kon e paisahe rònt di Paramaribo tabata parse ántes.

## Geografia
### Klima
Sürnam tin un klima di selva tropikal ku kuater temporada: un temporada di áwaseru largu i kòrtiku i dos periodo seku. Apesar di e nòmber, asta e temporadanan seku tin un averahe di mas ku 60 mm di yobida pa luna, loke ta nifiká ku áwaseru ta kai henter aña. Sürnam ta risibí mas ku 2.100 mm di áwaseru anualmente.

E temperatura ta basta konsistente i ta varia entre 24 i 36°C. Durante temporada di áwaseru e temperatura promedio ta 27.3°C, miéntras ku den temporada di sekura e por subi te 32°C. E periodo mas seku di aña ta di sèptèmber pa novèmber.

## Divishon atministrativo
E distrito di Paramaribo ta inkluí e stat di Paramaribo i e área nort di esaki. E distrito ta situá entre Wanica na wèst, Commewijne na ost i boka di riu Sürnam panort.

### ''Ressort''

Paramaribo ta dividí atministrativamente den dos *ressort* atministrativo, ku huntu ta konsistí di diesdos ressort. E ressortnan aki ta komparábel ku barionan.
Florin arubiano

**Florin arubiano** ta e nomber ofisial di e moneda di e isla di Aruba. E denominashon bankario ofisial di florin di Aruba ta **AWG**. Den práktika ta usa e símbolo **Aƒ**. E florin arubiano a wòrdu introdusí dia promé di yanüari 1986, na momentu ku Aruba a sali foi e konstelashon di Antias Hulandes. E florin arubiano a remplasá e florin antiano. 

## Historia
E palabra florin ta derivá for di e pueblo di Florenza (òf Firenze) na Italia i ta referí frekuentemente na e (*[[Florin (Italian coin)|fiorino d'oro]]*) moneda di oro kreá na 1252. 

E forma di moneda aki a wòrdu derivá pa otro paisnan i e palabra **florin** a wòrdu usá, por èhempel, pa e Florin Hulandes (abreviá pa *Fl*), pero tambe pa e promé moneda saká na 1344 pa Edward III di Inglatera- e tempu ei ku balor di seis shilling, komponé di mas o menos ~7 gram di oro ku un 'purity' di 23 karat - i mas resien relatá na e moneda di plata britániko pre-decimal (despues yamá nickel silver) tambe konosí komo e dos shilling. Investigashon nan resien a indika ku e florin na un dado momentu den historia tabata e moneda dominante den Oropa te na momentu ku lei nan ku a wòrdu pasá a kita su status komo e kontinente su de fakto moneda di reserva. 

E promé seri di moneda di pago y di biyete di e florin Arubiano tabata diseña pa Evelino Fingal. Ta usa e siguiente denominashon: 
* moneda - 5, 10, 25 i 50 sèn, 1, 2½ i 5 florin.
* biyete - 10, 25, 50, 100 i 200 florin.

Na 2019, Banko Sentral di Aruba a enkarga Nigel Matthews, artista i eks-dosente di arte arubano, ku un diseño nobo di e biyetenan. Matthews a sigui e tradishon di bestianan lokal i e kolónan konosí riba e biyetenan. Sinembargo, el a inkluí diseño adishonal ku ta representá e kultura di Aruba i ta konektá ku e poblashon indígena ku tabata e promé ku a pone pia riba e isla.

## Link eksterno
* Heiko Otto,  Aruban florin (rekuperá 6 di yüni 2016)
Indju

**Indju** (Aruba: **Kwihi**; spaño: *Cují yaque* (Venezuela), *Trupillo* (Colombia); Wayunaika: *Aipia*), nòmber sientifiko *Neltuma juliflora*, ta un espesie di palu ku ta pertenesé na e famia Fabaceae. E palu ta rekonosi komo espesie invasivo i ta un faktor kontribuidor di e transmishon kontinuo di malaria, spesialmente den temporada di sekura komo fuente di suku pa sangura. 

## Distribushon
E espesie ta nativo di México, Sur Amérika i Karibe. Na Asia, Afrika, Australia i na otro parti di mundu. 

### Islanan ABC
E espesie ta wòrdu hañá riba Aruba, Boneiru i Kòrsou i ta konosí lokalmente komo Kwihi òf Cuihi (Aruba), Palu di Kuida (Boneiru) i Indju (Kòrsou. E palu ta duna hopi sombra i ta resistente na sekura i bientunan di passaat. E palu di indju ta wòrdu usa tambe pa traha un kantidat di produkto, inkluyendo miel for di e flornan, sirup di suku for di e bonchinan, mesa i rekuerdonan trahá for di e tronkon di palu brutu.

## Deskripshon
*N. juliflora* ta krese te ku 12 meter altu; su tronkon tin un diameter di te ku 1.2 m.  Su blachinan ta berde cla, ku ta kontene 12 pa 20 blachi chikí. Flornan ta aparesé djis despues di desaroyo di blachi. E flornan ta den 5-10 centimeter largu ku puntanan silíndriko bèrdè-hel, ku ta aparesé den gruponan di 2 pa 5 na e punta di e ramanan. 

E palu ta saka un bonchi ku ta komibel i nutritivo. E bonchinan ta 20 pa 30 cm largu i ta kontené entre 10 i 30 simia pa kada pod. Un mata madurá por produsí sentenares di miles di simia. Simia ta keda viabel pa te ku 10 aña. E palu ta reprodusí solamente pa medio di simia, no vegetativamente. Simia ta wòrdu plamá dor di baka i otro bestianan, ku ta konsumí e simia i ta plama esaki den nan pupu.
Serov

**Serov** ta un siudat den Rusia, den e oblast di Sverdlovsk. E poblashon di Serov ta konsisti di 98,5 mil hende. E ta e sentro industrial, kultural í di transpòrt di e área di Sverdlovsk.
Idioma

Un **idioma** ta un set dinamico di simbolo di comunicacion sea visual, auditorio of di tacto, conhunto cu e elementonan cu ta manipula nan. Idioma tambe por referi na e uzo di tal sistemanan como un fenomeno general. Idioma ta wordo considera pa ta un modo di comunicacion exclusivamente humano; aunke animal tambe ta haci uzo di sistemanan comunicativo basta sofistica, ningun di e modonan aki ta conoci pa haci uzo di tur e caracteristicanan cu e linguistanan ta uza pa defini un idioma.

Idioma humano tin sintaxis, un set di regla pa konektá palabranan na otro pa haci declaracion y preguntanan. Por cambia idioma tambe, door di agrega palabranan nobo, por ehempel, pa describi cosnan nobo. Idioma por tuma luga door di papia of door di skirbi of door di move e mannan pa haci seña. Pues idioma no ta djis cualke manera di comunica; tin hasta algun forma di comunicacion humano cu no ta idioma, manera comunicacion no-verbal. Hende tambe ta uza idioma pa pensa.

E cantidad di idioma papia na mundo ta varia entre 5.000 y 7.000. Calculacion exacto ta depende di un distincion arbitrario (dichotomia) establece entre idioma y dialecto. Idiomanan natural ta papia, haci seña, of tur dos; sinembargo, cualke idioma por wordo codifica den medionan secundario usando estimulo auditivo, visual of di tacto – por ehempel, skirbimento, fluitmento, firmamento of braille. Cu otro palabra, idioma humano ta independiente di modalidad, pero idioma skirbi of di seña ta e manera pa inscribi of codifica e lenga of gestonan humano natural.

E estudio di idioma ta wordo yama linguistica.

## Mira tambe
* Idioma oficial
* idioma materno
* Idioma crioyo
* Idioma di seña
* idioma artificial
* ISO 639
Manhattan

**Manhattan** ta un di e sinku (5) bario ku ta forma e suidat di New York na Merka i ta forma e sentro di e siudat. Situá riba e isla di e mesun nòmber, e bario ta kubri un área di 87.5 km², loke ta hasié e bario di mas chikitu na New York. 
Manhattan tin un poblashon di 1.726.765, ku un densidat di poblashon di 29.021 habitante pa km².

Komo un kondado di New York, e bario ta un di e 62 kondado den estado di New York. E isla ta un sentro ekonómiko i kultural grandi di Merka. E bario di Manhattan ta konosí pa su raskashelu, avenida hanchu, numeroso taksi hel, i e sentro finansiero di Wall Street. 

E nòmber Manhattan ta deriva di e palabra di indjannan Lenape "Manhattan", ku ta nifiká e luga di seru of teritorio ku serunan.

## Historia
Na 1626, kolonisadónan hulandes a kumpra isla Manhattan for di indjannan (según tradishon) pa un suma simbóliko. E área a bira un parti di e kolonia Nieuw Amsterdam, ku mas lat a kambia nòmber pa New York despues ku e británikonan a tuma kontrol.
Merengue

**Merengue** ta un estilo di músika i baile típiko di Repúblika Dominikano, ku a bira parti fundamental di su identidat nashonal. E ta karakterisá pa su ritmo rápido, instrumentashon vibrante i paso di baile ku ta enbolbí moveshon konstante di hep i pia.

## Orígen i historia
Merengue a surgi den siglo diesnuebe den zona rural di Repúblika Dominikano. E estilo tin reis den músi­kanan folklóriko di e kampo, i ta relashoná ku ritmonan afrikano i e danza oropeo di kontradansa i menuet. Den su forma original, e tabata wòrdu toká ku tambú, guira i akordeón. 

Durante e diktadura di Rafael Trujillo (1930–1961), merengue a wòrdu promové komo símbolo nashonal. Trujillo mes tabata un afisionado di baile, i a usa e género pa uni e pueblo i stablesé un identidat úniko.

## Variashon i evolushon
Merengue tipikamente ta karakterisá pa un tempo rápido, normalmente den 2/4 tempu. 
Ta distinguí diferente estilo manera:
* Merengue típiko: e vershon mas tradishonal, mas popular den zona rural.
* Merengue moderno: ku mas instrumentonan eléktriko i estilo di orkesta grandi.
* Merengue di orkesta: ku influensia di salsa i jazz, mas popular den añanan 1980 i 1990.

Durante dékada 1980 i 1990, merengue a gana popularidat den henter Latinoamérika i den komunidat karibeño. Artistanan manera Juan Luis Guerra, Wilfrido Vargas, Johnny Ventura i Milly Quezada a trese e género na un nivel internashonal. Tambe den paisnan manera Venezuela, Puerto Rico, Colombia i Merka e género a bira hopi popular.

## Estilo di baile
E baile di merengue ta karakterisá pa paso chikí, den kua e pareha ta bailando den un moveshon kontinuo, manteniendo un posishon serka di otro. Tur dos ta move pareu, hopi biaha ku moveshonnan sirkular òf biramentu. E baile ta ekspresivo i alegre, i ta reflehá e ritmo animá di e músika.

## Rekonosementu
Na 2005, dia 26 di novèmber a keda proklamá komo Dia Nashonal di Merengue na Repúblika Dominikano. E ta wòrdu selebra anualmente ku fiestanan di merengue.
Na 2016, UNESCO a rekonosé Merengue di Repúblika Dominikano komo Patrimonio Kultural Inmaterial di Humanidat.
Saba

**Saba** ta un isla ku ta keda na Laman Karibe i ku desde 2010 tin un status konstitushonal di munisipio partikular di Hulanda. 

Anteriormente Saba tabata un di e islanan di Antias Hulandes i esun di mas chikí den e grupo aki. Antias Hulandes a disolve ora Kòrsou a haña su *status aparte* huntu ku Sint Maarten, riba 10 di òktober 2010, mientras Saba huntu Boneiru i Sint Eustatius a bira munisipionan di Hulanda. Ta referi na e tres isla aki komo Islanan BES. Saba tin un área di 13&nbsp;km². 

## Demografia
Riba 1 di yanüari 2024 e tabatin 2.060 habitante. Den 2004 e poblashon tabata konta mas o menos 1.424 habitante.

Na 2024, e poblashon tabata repartí den e siguiente kuater komunidatnan:
* The Bottom ku 737 residente;
* Windwardside ku 663 habitante;
* Zions Hill ku 433 habitante;
* St. Johns ku 223 habitante.

Na 2021, ingles tabata e idioma prinsipal papiá pa 83% di e poblashon, spañó pa 10%, i hulandes pa solamente 4%. 33% di e poblashon ta papia hulandes. E dialekto lokal di ingles ta yama ingles sabano.

Mitar di e residentenan di Saba ta katóliko romano; 9% ta anglikano. E situashon aki a kambia for di fin di siglo diesnuebe, ora ku 75% di e poblashon tabata anglikano.

## Sabano konosí
* Leo Chance

## Mira tambe
* Ingles sabano
* Dia di Saba
* Lista di partido politiko na Saba
* Lista di Gezaghebber di Saba
Simadan

**Simadan** (seú na Kòrsou) ta e fiesta di kosecha típiko di e islanan di Boneiru i Kòrsou. E músika, ritmo i baile ta básikamente mesun riba e dos isla. Probablemente dor di imigrashon di hopi boneriano pa e isla di Kòrsou sa yama seú tambe simadan na Kòrsou.

## Origen
E fiesta di kosecha tin su origen den e kosecha di e maishi ku tabata kompañá pa hopi festividat (músika, baile i kanto). Despues ku e maishi a wòrdu kòrtá i e muhénan a yena e makutunan ku mata, nan tabata sigui den proseshon pa e kunuku (magasina), bailando i kantando. E movementu di baile aki riba ritmo di e músika ta wòrdu yamá "wapa simadan" i "wapa(mentu) tras di seú", esta bailamentu den fila durante e proseshon di kosecha. E músika tabata konsistí di e instrumentonan tambú, kachu, agan òf wiri. E tokadó di kachu (supladó di kachu) ta hunga un ròl importante den esaki. Ora dos proseshon topa, un bataya falsu a tuma lugá entre e dos lider. Esun ku sali viktorioso aki tabata haña e título "toro mansinga" (òf tambe mansinga), esun derotá tabata wòrdu yamá "toro mansebu". E bataya aki ta keda ripití vários biaha. Nan tabata yam’é toro mansinga tambe "rei di maishi". 

E kantikanan kantá segun ku e proseshon tabata bai dilanti a wòrdu pasá di generashon pa generashon. Su nifikashon no por wòrdu determiná mas; den boka di pueblo e ta wòrdu yamá gueni, e asina yamá ‘idioma afrikano’ di e katibunan. E kantika di kosecha boneriano mas konosí ta *Remailo*, e palabra afrikano pa maishi chikí (*sorghum*). Ora e proseshon a yega na e kunuku, e makutunan di mata a wòrdu basha den e magasina miéntras nan tabata baila i kanta *At’e ko t’ei ka, at’e ko t’ei ka*. Despues, nan a sigui selebrá e evento gososo di e kosecha huntu.

## Literatura
* H. Hoetink, Over de simadan (Christoffel, I, 9, aprel 1956); N. van Meeteren, Folklore di Curaçao (1947, 1977).

## Mira tambe
* Dia di Rincon
* Seú
Kachu

**Kachu** ta un instrumento musikal di bientu di origen afrikano, ku ta wòrdu usá i toká na Kòrsou. E instrumento a wòrdu traha di un kachu di baka, mas o ménos 35 cm largu. E punta ta wòrdu kòrtá for di e kachu di baka pa krea un buraku di dede ku un diameter di 6 pa 8 mm. Na un distansia di 1/3 di e kachu, midi for di e punta, un buraku di boka ku un diameter di aproksimadamente 2 cm ta wòrdu borá na e banda bòl di e kachu. E instrumento ta wòrdu toká ku e mesun téknika di suplamentu ku un tròmpèt, miéntras ku e tono tambe ta wòrdu kambia dor di e moveshonnan di man i dede na e banda habrí (e ‘pabellon’) i si e buraku di dede di e kachu ta será òf nò.

E instrumento tabatin den pasado diferente funshon, esta pa:
#anunsiá un morto;
#indiká e ritmo ora di karga piedra;
#kompañá e agan i otro instrumentonan na fiesta di kosecha;
#ora di transporta enfermonan riba un paniweri.
E orígen afrikano di e instrumento aki ta kla, tantu den su forma komo den su funshon. Na Afrika e ta wòrdu trahá for di e kachunan di vários espesie di antilope i - komo un símbolo di status di poder sagrado i polítiko - tambe for di e djente di e olifante. E nòmber di e kachu afrikano ta varia di tribu pa tribu.
Ronde Klip

**Ronde Klip** ta un anterior plantashi na Kòrsou, den region nortost di e isla. Su lanthùis, konstruí ront di aña 1860, ta e úniko lanthùis den estilo di arkitektura klasisista riba e isla. Ekspertonan ta konsiderá e lanthùis di Ronde Klip komo esun mas bunita di Kòrsou.
Brua

**Brua** ta un persona ku ta praktiká bruheria, un forma di pràktika spiritual ku tin orígen profundo den tradishonnan folklóriko i religioso alternativo. Bruheria por enbolbí rito, konosementu di kurashon natural, invokashon di spiritu, òf manipulashon di energia spiritual. Den konsteksto kultural di Aruba, Boneiru i Kòrsou, e término brua ta wòrdu usá primordialmente pa referi na suposishonnan popular tradishonal di loke ta sobrenatural. 

## Etimologia
E palabra brua ta derivá for di spaño *bruja* (muhé) òf *brujo* (hòmber), ku mes ta derivá for di latin *volucris* (ser ku por bula), relashoná ku e idea ku bruanan por bula òf ta posee poder sobrenatural.

## Imágen popular
Den kultura oksidental, e imágen di un brua ta tradishonalmente un muhé ku ta bula riba un pal’i basora, ku sombré grandi, i ku e por bai na sabbat (reunion di bruanan). Esaki ta un representashon ku a originá den Oropa durante Edad Medio i a wòrdu propagá den arte, literatura, i pelíkula. Sinembargo, e karikatura aki no ta reflehá e orígennan riku i diverso di e konsepto di brua den otro kulturanan.

Histórikamente, hende ku a wòrdu sospechá di ta brua a sufri persekushon severo, inklusivo tortura i e muerte na man di tribunalnan religioso. E famoso yagdónan di brua den Oropa (siglo XV-XVII) i na Salem den Merka ta ehempel di esaki. Te awor den sierto lugá, e término brua tin un konotashon negativo òf ta relashoná ku miedo i superstishon.

## Brua moderno
Na tempu moderno, e término brua tambe ta wòrdu reklamá pa hende ku ta praktiká bruheria komo un forma di spiritualidat alternativo, inkluyendo e movimiento Wicca òf otro forma di neopaganismo. Den esaki, e brua moderno ta enfatisá:
* konekshon ku naturalesa i siklo di tera;
* empoderamentu spiritual di hòmber i muhé;
* uso di ritual pa meditashon, sanashon, i transformashon.

## Rol den kultura di Islanan ABC
E brua òf hasidó di brua na Islanan ABC no ta idéntiko na esun históriko oropeo ni na bruheria. E por referí na un gama di personahe spiritual: for di klarividente (adivina futuro), konsultant spiritual, sanadó (shaman), te práktikanan di tradishonnan afrokaribeño òf indígena. Den varios kultura, un brua por tin un rol di sanadó spiritual, miéntras ku den otro konteksto por wòrdu trata komo un persona ku ta usa poder pa hasi daño (maldat). Su magia por wòrdu apliká tantu pa asuntunan benefisioso komo malisioso. Kere den ‘brua’ hopi biaha no ta wòrdu konfirmá pa motibu di e stimashon sosial abou mará na dje. 

## Lista di referensia
* 
* 
*
Seú

**Seú** ta un fiesta di kosecha na Kòrsou ku estilo di músika i baile di kosecha típiko. Na Boneiru tin básikamente e mesun selebrashon i estilo di músika i baile, ku yama simadan. E músika di seú tin un karakter polirítmiko, i den baile e palabra "wapa" ta referí na e paso i moveshon di kurpa ku ta tipifiká e estilo.

## Orígen i historia
Seú tin su rais den époka di sklabitut, durante e temporada di kosecha, prinsipalmente den siglo 18 i 19. Riba plantashi, katibunan di orígen afrikano tabata selebrá fin di kosecha ku baile, kantika i tambú. 

Despues di abolishon di sklabitut na 1863, e tradishon a keda biba den komunidat rural, unda e kosecha di maishi tabata tuma forma un aktividat kolektivo. Bisiñanan tabata yuda korta e maishi, i e pago tabata un glas chikí di rom òf un plato di kuminda. Durante e trahamentu mes, tabata kanta kantikanan di kosecha – yamá kantika di seú – ku tabata kompaña ku instrumentonan tradishonal manera kachu, wiri i tambú. Despues ku e kosecha tabata kla i e muhénan tabata yena e makutunan ku maishi; hende tabata baila i kanta den proseshon pa e kunuku (magasina). E komunidat tabata selebrá ku baile, kanto i músika, simbolisando union i gratitut. E movementu di baile aki riba ritmo di e músika ta wòrdu yamá wapa (mentu) tras di seú (bailamentu den un proseshon di kosecha). E selebrashon tabata sirbi komo un forma di gradisimentu na diosnan pa e bendishon di kosecha di sorghum (tipo di maishi rabu), ku tabata un di e alimentonan prinsipal di e tempu ey.

Ku tempu e selebrashon a transformá den un fiesta mas grandi i organisá, ku a bira parti fundamental di kultura nashonal. Den añanan 1970 organisashonnan pa preservá i promové herensia folklóriko a formalisá e marcha di seú na Willemstad.

## Marcha di Seú
 
Na Kòrsou, seú tambe ta referí na e parada festivo ku ta tuma lugá kada aña riba e di dos dia di Pasku Grandi y a bira un di e eventonan folklóriko mas grandi di Kòrsou. Segun tradishon, e marcha a kuminsa mas ku 200 aña pasá den kayanan di Bandabou. Den e desfile, ku ta atraé grupo folklóriko, skol, i fundashonnan kultural, partisipantenan ta baila i kanta bistí den trahenan folklóriko.

Instrumentonan ku ta kompaña e marcha ta inkluí tambú, chapi, kachu (karkó), kuarta i wiri. E selebrashon no solamente ta simbolisá gratitut pa prosperidat, pero tambe ta un manera pa preservá kultura afrokaribeño i mantene lasonan ku origen agríkola di e isla.

## Signifikado kultural
Fuera di e parada mes, seú ta un símbolo profundo di identidat afrokaribeño na Kòrsou. E tradishon a nase komo un ekspreshon di gratitut pa kosecha, i a bira un manera pa mantene bibo un memoria kolektivo di trabou, resistensia i spiritu komunitario. Den tempu kolonial e fiesta tabata limitá òf reprimí, pero awendia e ta rekonosí komo patrimonio immaterial ku ta fortifiká orguyo kultural i kontinuidat históriko. Seú tambe a pone Kòrsou den un ret mas amplio di tradishonnan di kosecha den Karibe, ku ta inkluí e simadan di Boneiru.

## Mira tambe
* Simadan

## Link eksterno
* Seú-optocht 2009
Wiri

**Wiri** (spaño: *guiro*) ta un instrumento musikal típiko di Aruba, Boneiru y Kòrsou. E ta wòrdu traha di un bida heru, ku ta wòrdu bira te na un mitar silinder. Den e silinder ta traha gleuf. E largura di wiri ta entre 20 ku 30 centimeter. Pa toka wiri e tokadó ta tene e instrumento den su man. Den su otro man e tin un bara di heru ku e ta raspa riba e instrumento pa saka ritmo. Ta usa e instrumento di perkushon aki entre otro pa kompaña e ka'i orgel. Un instrumento ku funshon similar ta e raspu.

## Orígen
Wiri su nòmber ta di orígen indjan. Bou di e nòmber di guiro of güira e wiri tambe ta konosí den e paisnan latinoamerikano ront di e Islanan ABC.
Ingles

**Ingles** ta un idioma West-Germanico, Indo-europeo cu ta origina for di Inglatera y ta e lenga materno di e mayoria di hende na Estados Unidos (Merca), Gran Britania, Australia, Canada, New Zealand, Irlanda y e parti di Caribe Anglofonico. 
Nan ta uza e idioma extensivamente como un di dos idioma y tambe como un idioma oficial mundialmente. Specialmente den e paisnan ku ta pertenece na e Mancomunidad Britanico di Nacionnan (*Common Wealth of Nations*) y den hopi organisacion internacional.

E idioma Ingles moderno tin biaha ta hay'e como e prome lingua franca global. Ingles ta e idioma internacional dominante den e areanan di comunicacion, ciencia, negoshi, aviacion, entretenimento, radio y diplomacia. E influencia di e Imperio Britanico ta e prome motibo con e idioma inicialmente a plama hopi mas leu cu e Islanan Britanico. Desde e Guera Mundial II e crecemento influencial economico y cultural di e Estados Unidos a adopta e idioma Ingles. 

Un conocimento bibo di e idioma Ingles ta rekeri den cierto area, profesion y ofishi. 
Ta p'esey tin mas cu un biyon di hende cu por papia Ingles den na un nivel basico. Ingles ta un di e seis idioma oficial den e Nacionnan Uni.
Ecser

**Ecser** ta un pueblo den e provincia di Pest, cerca di Budapest na Hungria. E ta situa den e area di zuid-oost di capital di Hungria, cual ta hopi cerca di e aeropuerto internacional Ferihegy. Ecser tin un area di 13,1 kilometer cuadra i un poblacion di 3.471 habitante (2007).
Agan

**Agan**  of **heru** ta un instrumento musikal ku tabata wòrdu usa antes na Kòrsou i Boneiru pa kompaña e instrumentonan tambú ku kachu durante fiestanan di kosecha. 

E instrumento tabata traha di un djente di plu kibrá i su forma tabata brutu i e tabata pisa. Pa toka e agan e tokadó tabata tene e agan na e punta, di moda ku e parti rondo tabata keda drumi riba su brasa. E habri den su largura tabata keda ariba. Pa protehé su kueru di brasa e tokadó tabata bisti na su pols ku banchi traha di plachi heru, yama *barba*, riba kua e agan tabata sosega durante tokamentu. Ku un pida bara di heru yama *manga*, e tabata dale parti rondo dje agan ritmikamente. E agan ta wordu toka tambe ku dos pida heru (*agan di tres pida*) óf klabu grandi. 

Banda di okashonnan manera seú i simadan e agan tabata wòrdu toka durante kargamentu di piedra pa duna e kargadónan mas animashon pa por hasi e trabou pisa. Segun desaroyo di tempu e agan a wòrdu remplasá pa e chapi, komo esei ta muchu mas fasil pa maneha.
Maduro & Curiel's Bank N.V.

Maduro & Curiel's Bank N.V. (MCB) ta un banko privá na Karibe Hulandes ku sede prinsipal na Willemstad, Kòrsou. E ta ofresé servisionan bankario i finansiero i ta spesialisá den agensia di seguro, fondo di invershon, banking privá i servisionan di maneho di empresa. MCB, ku 31 filial na e islanan Kòrsou, Aruba, Boneiru, Sint Maarten i Sint Eustatius, ta e banko komersial di mas grandi den e parti karibense di Reino Hulandes.  

## Historia
Na 1916 e banko a wòrdu fundá na Kòrsou komo Maduro's Bank. Fundadónan tabata Joseph Alvarez-Correa i e famia Levy-Maduro, prominente famianan bankario di origen hudiu. 

For di aña 1893 e falta di moneda i papel di plaka na kolonia Kòrsou a kondusí SEL Maduro & Sons na emití kupon di plaka te na e introdukshon di e Muntwet di 1901. Durante hopi tempu e 'mundo di Maduro' aki a wòrdu aseptá komo pago na e islanan ABC. Na kuminsamentu di siglo 20 e industrialisashon ku a krese despues di e deskubrimentu di petroleo na Venezuela i e apertura di e kanal di Panama a kondusí na un demanda pa servisionan bankario moderno.

Dia 16 di desèmber 1916, despues du un intento fayá pa tuma over ''Curaçaosche Bank'', e banko sentral di kolonia Kòrsou, e finansiadó lokal Joseph Alvarez-Correa ku e sosten finansiero di SEL Maduro & Sons a fundá Maduro's Bank, e promé banko komersial di e isla. Na 1932, Curiel's Bank, fundá dor di miembronan di e famia Curiel i ku tin su origen den e eksitoso departamento bankario di Morris E. Curiel & Sons, ta uni ku Maduro's Bank pa bira MCB.

E banko ta ser konsiderá komo e promé ku a duna krédito na hudiunan di Ost Oropa ku tabata hui for di persekushon den e añanan promé ku Segundo Guera Mundial.
 
For di 1970 MCB ta afiliá na Bank of Nova Scotia.

Na 2012 e banko a inougurá e 'Lio Capriles Banking Center' na Lanthùis Rooi Catootje, diseñá pa arkitekto Mike Koch. Kos ku ta hala atenshon den e entrada ta un monumental relieve pa muraya, koló blou ront di e lift, kreá pa Ellen Spijkstra.

## Grupo Maduro & Curiel's
E grupo MCB ta konsisti di diessinku empresa aktivo riba e merkadonan lokal i internashonal di Kòrsou, Aruba, Sint Maarten, Boneiru i Sint Eustatius:
* Maduro & Curiel's Bank NV
* Caribbean Mercantile Bank N.V. i supsidiarionan
* The Windward Islands Bank Ltd.
* Maduro & Curiel’s Bank (Bonaire) N.V. i supsidiario
* Maduro & Curiel’s Insurance Services N.V.
* MCB Risk Insurance N.V.
* MCB Group Insurance N.V.
* MCB Securities Holding B.V.
* MCB Securities Administration N.V.
* Progress N.V.

## Wak tambe
* May Henriquez
* Lio Capriles
Caribbean Mercantile Bank N.V.

**Caribbean Mercantile Bank N.V.** ta un banko komersial establece na Aruba. E banko ta subsidiario di Maduro & Curiel's Bank N.V., e banko lokal mas grandi den Karibe Hulandes.
Tentalaria

**Tentalaria** ta un "kos di boka dushi" of "ko'i dushi" di e kushina tradishonal di Kòrsou. E ta traha di pinda òf kashu. Tradishonalmente ta sirbi kos di boka dushi tipiko na fiestanan di brùit i otro okashonnan spesial. E benta di ko'i dushi ta tuma lugá den kioskonan kant'i kaminda òf na marshe di Willemstad. Te ku añanan sesenta di siglo 20 hende muhe tabata kana ku makutu riba kabes pa bende ko'i dushi riba kaya. 

Algun otro "ko'i dushi" tradishonal banda di tentalaria ta kokada, koi lechi, kakiña i panseiku.
Marchena

**Marchena** ta un bario den Willemstad, kapital di Kòrsou. E ta forma parti di e área urbano konosí histórikamente komo Otrobanda.
Historia di siencia

**[[Siensia|Ciencia]]** ta un curpa di conocimento empirico, teoretico y practico tocante e mundo natural, produci  pa medio di un comunidad global di investigadonan cientifico cu ta haciendo uzo di metodonan cientifico, cual ta enfatisa e observacion, experimentacion y explicacion di fenomenonan natural real. 
Mirando e status dual cu ciencia tini como un conocimento obhetivo y como un creacion humano, bon historiografia di ciencia ta haci uzo di metodonan historico tanto di historia intelectual y di historia social.

Siguiendo e origen exacto di ciencia moderno ta posibel door di e cantidad di textonan importante cu a keda tras for di e antiguedad clasico.
Barber

**Barber** ta un pueblo situá na e parti pabou di Kòrsou, konosí komo Bandabou. Barber por wòrdu konsidera e pueblo mas importante di Bandabou. Na Barber tin un misa y diferente tienda y negoshi.
Bolivia

**Bolivia**, ofisialmente **Estado Plurinashonal di Bolivia**, ta un pais sin frontera maritimo den Sur Amérika. Sucre ta kapital konstitushonal di e pais, mientras ku La Paz ta su sede di gobièrnu i kapital ehekutivo. E siudat mas grandi i e sentro industrial mas importante ta Santa Cruz de la Sierra. Bolivia tin un poblashon indjan grandi.
Italia

**Italia**, ofisialmente **Repúblika italiano** (italiano: *Repubblica italiana*), ta un pais den e parti sùit di Oropa. Na parti nort e tin frontera ku Fransia, Suisa, Austria i Slovenia banda di e serunan Alpino. Na parti sùit e ta konsistí di e península italiano i e islanan Sisilia i Sardegna - e dos isla di mas grandi den Laman Mediteráneo - anto vários otro isla mas chikitu.  E estadonan independiente di San Marino i Siudad Vatikano ta dos pais kompletamente será dor di Italia. E teritorio di Italia ta kubri mas òf ménos 301,338 km2 i ta wòrdu influensiá dor di un klima temperá ku temporadanan. Ku 60.5 mion habitante, e  ta e di sinku pais mas poblá na Oropa, i e di 23 mas poblá na mundu. Kapital di Italia ta e siudat Roma.

## Divishon atministrativo

Italian regions provinces.svg|Regionnan italiano
Albania

**Albania** ta un pais den Oropa. Kapital di Albania ta Tirana. Albania ta un di e paisnan mas pober na Oropa.
Portugal

**Portugal**, ofisialmente **Repúblika Portuguesa**, ta un pais den Oropa, situá sùitwest di e kontinente, den Península Ibériko. E kapital di Portugal ta Lisboa. Portugal ta forma parti di Union Oropeo, Zona Euro i Schengen, entre otro organisashon internashonal. 

Na 2015, Portugal tabatin un poblashon di 10 341 330 habitante i un área total di 92 212 km².

## Geografia
Portugal ta konsisti di e plano kontinental (na Península Ibériko) i dos archipiélago na Oséano Atlántiko: Azores i Madeira, tur dos ta region outónomo. E klima kontinental ta mediteraneo, ku verano kayente i invierno suave.

## Historia
Portugal ta un di e paisnan mas bieu na Oropa; su frontera ku Spaña a keda mas o ménos establesé den siglo 12. E reino di Portugal a wordo fundá na 1139 i a bira un di e prinsipal podernan marítimo durante e Era di Deskubrimentu. Entre diessinku i siesseis, Portugal a krea un imperio kolonial ku posesionnan den Afrika, Asia, [[Sur Amérika (mas prominente: Brasil) i algun isla den Karibe.

Den 1974, e Revolushon di Oros di Abril a pone fin na e diktadura di Estado Novo i a habri kaminda pa demokratisashon. Un aña despues, e kolonia grandi di Brasil a haya independensia.

## Relashon ku Karibe Hulandes
Durante siglo diesnuebe, hopi migrante for di e islanan Azores i Madeira a emigrá pa Karibe Hulandes, spesialmente Kòrsou, Aruba i Boneiru. Aki nan a kontribuí na desaroyo di industria di salu, agrikultura i komersio. Na Guyana, Sürnam i Venezuela tambe tin komunidatnan ku origen madeirense.
Kroasia

**Kroasia** ta un pais den Oropa. E tabata forma parti di Yugoslavia promé ku el a bira independiente. E kapital di e pais ta Zagreb. Kroasia tin un área di 56.594 kilometer kuadrá i un poblashon di 4.190.700 hende (2016).
Flip

**Flip** ta un bario na Kòrsou, situá den region di Bandabou. Dia 20 di òktober 2023, e tabatin 480 habitante.
Jamanota

**Jamanota** ta e sero mas halto di e isla di Aruba. Jamanota tin un haltura di 189 meter riba nivel di lama y ta situa den Parke Nacional Arikok.

## Geologia
Den termino geologico e sero, como henter e isla, ta pertenece na e continente di Sur America. E ta e parti superior di e seronan di e costa submarino cu ta core desde Venezuela te Laman Caribe. Jamanota ta un formacion di baranca duro, parcialmente volcanico den e parti central di e isla, mientras e resto di e isla ta consisti di seronan di calki cu ta mas plat.
Kasuela

**Kasuela** of **casuela** (Aruba) ta un plachi di heru ku tabata wordu usa antes na e islanan ABC pa traha entre otro repa o arepa i pan bati. Awendia kasi e kasuela no ta wordu usa mas.
Uruguay

**Uruguay** ta un pais ta keda na parti zùit di e kontinente Sur Amérika. Su nòmber ofisial ta * República Oriental del Uruguay*. E kapital di Uruguay ta Montevideo.

## Link eksterno
* Official website
Ecuador

**Ecuador** ta un pais den kontinente Sur Amerika. E kapital di Ecuador ta e siudad Quito, e siudad mas grandi ta Guayaquil. Ta estimá ku Ecuador tin 17 mion habitante (2018). Presidente di e pais ta Guillermo Lasso.
Canada

**Canada**, ofisialmente **Dominion of Canada** (Dominio di Canada), ta un pais den Nort Amérika. E kapital di Canada ta Ottawa. E suidatnan mas grandi di Canada ta Toronto i Montreal. Canada su superfisie ta enorme, sinembargo e pais su poblashon no ta muchu grandi. E provinsia mas konosí di Canada ta Quebec, kaminda gran parti di e poblashon ta papia franses i e kultura franses ta dominá.

## Divishon polítiko

**Provinsia**
*British Columbia
*Alberta
*Saskatchewan
*Manitoba
*Ontario
*Quebec
*Newfoundland and Labrador
* New Brunswick
*Nova Scotia
*Edward Prince Island

**Teritorio**
*Yukon
*Northeastern Territories
*Nunavut
Guatemala

**Guatemala**, ofisialmente **Repúblika di Guatemala** (spaño: República de Guatemala), ta un pais den Amérika Sentral. E tin frontera ku Mexico pa nort i wèst, Belize i Karibe den nortost, Honduras den ost, El Salvador den sùitost i Oséano Pasífiko pasùit. Guatemala tin un área di 108.889 kilometer kuadrá i un poblashon di 17.2 mion hende. E ta e pais mas poblá di Amérika Sentral i e di 11 pais mas poblá di henter kontinente di Amérika.  Su kapital i siudat mas grandi ta Nueva Guatemala de la Asunción, mihor konosi komo Siudat di Guatamala, siendo alabes e siudat mas grandi di Amerika Sentral.


Fail:Guatemala (orthographic projection).svg|Guatemala den Amerika
Nicaragua

**Nicaragua** ta un pais den Amerika Sentral. E kapital di Nicaragua ta e siudad di Managua. E HDI di Nicaragua ta 0,631 (2014).
Honduras

**Honduras**, ofisialmente *Repúblika di Honduras*,  ta un pais den Amérika Sentral. Pais bisiña ta Guatemala, El Salvador i Nicaragua. Pasùit Honduras tin frontera ku Oséano Pasífiko na Golfo di Fonseca i panort ku Laman Karibe na Bahia di Honduras. Kapital i e siudat mas grandi di e pais ta Tegucigalpa, situá den e Distrito Sentral. 

## Geografia
Honduras tin un superfisie di masomenos 112.492 km² i ta pa gran parti montañoso, ku kadena di serunan ku ta kòrta e pais di wèst pa ost. E pais tin tambe vayenan fertíl, planonan na kosta karibense i un zona kosta ekstensivo na tur dos oséano.

E klima ta mayormente tropikal, ku variashon segun altitut. E regionnan di kosta ta kayente i humedo, miéntras ku e zonanan montañoso tin un klima mas temperá.

## Poblashon
Honduras tin un poblashon di mas ku nuebe mion hende. Mayoria di e poblashon ta mestiso, ku komunidatnan indígena i afrodesendiente, manera e *Garífuna* i *Miskito*, ku ta biba prinsipalmente na e region Karibe.

E idioma ofisial ta spaño, pero tambe tin idiomanan indígena i krioyo den uso den algun region.

## Historia
Antes di e yegada di e Oropeonan, e teritorio di Honduras tabata habitá pa sivilisashonnan indígena, inkluyendo e *Maya*, ku a laga restunan arkeológiko importante, manera e sitio di Copan.

Den siglo diesseis, Honduras a wòrdu kolonisá pa Spaña i a forma parti di e Virreinato di Nueva España. Na 1821, Honduras a deklará su independensia di Spaña, i despues a forma parti temporalmente di e Federashon di Amérika Sentral. Desde e disolushon di e federashon, Honduras ta funshoná komo un estado soberano independiente.

## Gobernashon
Honduras ta un repúblika presidensial, ku un presidente ku ta funshoná komo hefe di estado i kabes di gobernashon. E sistema polítiko ta basá riba un konstitushon ku ta establesé separashon di poder entre e ehekutivo, legislativo i hudisial.

## Ekonomia
Ekonomia di Honduras ta dependé riba sektornan manera agrikultura, manufaktura, eksportashon di paña (*maquila*) i remitidonan for di hondureñonan ku ta biba den eksterior. Produktonan agríkola importante ta inkluí banana, kòfi, kakou i zeta di palma.

Apesar di e rikesa natural di e pais, Honduras ta enfrentá reto ekonómiko, inkluyendo pobresa, desigualdat sosial i vulnerabilidat pa desasternan natural.

## Kultura
Kultura hondureño ta un meskla di influensia indígena, spaño i afrokaribeño. Músika, baile, gastronomia i tradishonnan lokal ta forma un parti importante di bida di e pais. E komunidat Garífuna ta partikularmente konosí pa su kontribushonnan kultural, inkluyendo músika i baile tradishonal.
Panama

**Panama** ta un pais den Amérika Sentral, situá den e istmo ku ta konektá Amérika Sentral ku Sur Amérika. Panort ta situá Laman Karibe, i pasúit Oséano Pasífiko. Na wes Panama ta komparti frontera Costa Rica na west, i ku Colombia na ost. E kapital i siudat mas grandi ta Siudat di Panama. 

Panama ta mundialmente konosí pa su kanal di Panama, un di e obranan di ingenieria mas importante na mundu, ku ta konektá Laman Karibe ku Oséano Pasífiko i ku tin un gran importansia pa komersio internashonal.

## Demografia
Segun estimashon di 2023, e pais tin mas ku 4,4 mion habitante. E idioma ofisial di Panama ta spaño, pero hopi idioma lokal i minoritario ta wòrdu papiá, inkluso lenguanan indigena manera ngäbere i kuna.

## Ekonomia
Panama tin un ekonomia basá riba servisio, inkluso bankario internashonal, transporte i turismo. Su Índice di Desaroyo Humano (HDI) a wòrdu klasifiká den kategoria “altu” ku un puntuashon di 0,815 den 2022.
Ghana

**Ghana** ta un pais den West Afrika. E tin frontera panort ku Burkina Faso, pa ost ku Togo, pa west ku Kosta di Marfil i pasùit ku e Oséano Atlántiko.

E kapital di Ghana ta Accra, ku tambe ta e suidat mas grandi di e pais. Ghana a logra su independensia for di Reino Uni dia 6 di mart 1957, i a bira e promé pais den Afrika supsahara ku a logra independensia for di un potensia kolonial oropeo.

E pais tin un poblashon estimá di 27,043,093 habitante na 2014, pero segun estimashon mas resiente e poblashon ta keda kresé konstantemente.

E idioma ofisial di Ghana ta ingles, pero e pais ta konosí pa su diversidat lingwístiko i kultural. Hopi di su gruponan étniko ta papia di un idioma lokal manera Twi, Ewe, Ga i hopi otro.

Ekonomia di Ghana ta basá riba produkshon di oro, kakou i petroleo, i e ta un di e mayó eksportadónan di kakou di mundu. E pais tambe ta desaroyando su sektor di energía renovabel, turismo i servisionan.

Riba tereno di kultura, Ghana ta konosí pa su músika vibrante (manera highlife i hiplife), arte tradishonal, i festivalnan kolorido ku ta reflehá e herensia riku di e pais.

## Historia
Antes di e kolonialisashon oropeo, e área ku awor ta Ghana tabata forma parte di varios reinado poderoso, inkluyendo e Imperio Ashanti. Durante e periodo kolonial, e region tabata konosé komo "Kosta di Oro" debí na su gran kantidat di oro.
Telecuracao

**TeleCuraçao** (ofisialmente **‘Antilliaanse Televisie Maatschappij’**, abreviá ATM) ta e planta nashonal di televishon di Kòrsou. E ta e promé stashon di televishon na Antias Hulandes ku a kuminsá operá dia 31 di yüli 1960. 

## Historia
E promé lisensia di televishon na Antias Hulandes a wòrdu otorgá na 1952 na R.C. Bos Verschuur, ofisial tékniko prinsipal di e servisio *Landsradio- en Telegraafdienst*, kende a eksperimentá ku un instalashon militar i tabatin gran éksito ku transmishonnan periódiko. Riba 20 di ougùstùs 1957, gobièrnu a otorgá un lisensia na e compania N.V. Netherlands Antillean Television and Electronic Company (N.A.T.E.C.). Su fundadó i akshonista prinsipal tabata e merikano J.J.M. O’Shea, kende a drenta den un akuerdo ku gobièrnu antiano pa gobièrnu konstrui e plantanan di televishon i pa kual e lo obtene 95% di e akshonnan di e kompania. N.A.T.E.C. lo ta proveé ​​e programanan. Na 1965 gobièrnu antiano ta atkeri e kompania. Na 1965 a funda ‘Antilliaanse Televisie Maatschappij’, kual inisialmente tabata operá tantu TeleCuraçao komo Telearuba. Na 1985 Telearuba a separa. 

TeleCuraçao a wòrdu fundá dor di e merikano, Gerald Bartell, ku yudansa di gobièrnu antiano. For di 1960 e ta den aire riba kanal 8. Hopi di e promé programashonnan  na TeleCuraçao tabata konsistí di serinan merikano manera Gunsmoke. Banda di esaki e tabata pasa tambe notisia lokal i anunsio komersial di spònsernan lokal. Awendia, TeleCuraçao ta ofresé produkshonnan bibu i di studio i un gran variedat di programashon inkluyendo e último notisia lokal i internashonal.

UTS tabata kompania mama di ATM/TeleCuraçao te su benta na Liberty Latin America na 2020. Aktualmente ATM/TeleCuraçao ta kai bou di Curaçao Data & Television NV, di kual John Loefstop ta direktor.

## Mira tambe
* Telearuba
* Nos Pais
Telearuba

**Telearuba** ta e planta nashonal di televishon di Aruba y e promé planta di televishon arubiano. Telearuba ta den aire for di 29 di sèptèmber 1963 y tabata kai huntu ku Telecuracao bou di Antilliaanse Televisie Maatschappij N.V. (ATM). Inisialmente transmishon tabata riba kanal 12, pero poko tempu despues a pasa esaki pa kanal 13. Na 1973 a kuminsa transmiti na kolor. 

Desde desèmber 1985 Telearuba ta un sosiedat anónimo riba su mes y di kual awendia Servicio di Telecomunicacion di Aruba NV ta e úniko akshonista. Despues di a kumpra Telearuba na 2004 SETAR a inverti den e planta di televishon pa mantene su ekipo ultra moderno y digitalisá. Desde 2009 e ekipo digital por prosesa High Definition y graba kontenido riba harddisk i *memory cards*, i na 2010 a haya su kanal High Definition, 313HD. Na 2017 a kambia tambe e truck di transmishon ku tabata 'standard definition' i analoog pa alta definishon. 

## Mira tambe
* Telecuracao
* Nos Pais

## Referensia
**Encyclopedie van de Nederlandse Antillen*, Walburg Pers, 1985, ISBN 90-6011-360-8
Nigeria

**Nigeria** ta un pais den region west di Afrika. E ta situá na Golfo di Guinee. Pais bisiña ta Benin, Niger, Chad i Kamerun. Desde 12 di desèmber 1991 su kapital ta Abuja. Lagos ta e suidat portuario mas grandi di e pais i un di e suidatnan di mas grandi di Afrika. Nigeria a bira independiente di Reino Uni dia 1 di òktober 1960. Diferente idioma ta wòrdu papiá, entre nan hausa, igbo i yoruba, ku ingles komo e idioma atministrativo i idioma vehíkulo hopi usá.
Angola

**Angola** ta un pais den Afrika. Angola tabata un kolonia portugues y a bira independiente na aña 1975. Luanda ta kapital di Angola.
Liberia

**Liberia** ta un pais situá na kosta west di kontinente Afrika. Su kapital i siudat mas grandi ta Monrovia. Liberia tin un área di 111.369 km² i un poblashon di más o ménos 4.5 mion hende (2015).

## Historia
Liberia ta un di e promé paisnan na Afrika ku a logra haya su independensia. E pais a wòrdu fundá na 1847 pa katibunan liberá for di Merka. E nòmber "Liberia" mes ta bini di e palabra "libertat". Monrovia, su kapital, ta nombrá na presidente merikano James Monroe, ku tabata un di e sostenedónan di e migrashon di hende liberá pa Liberia.

## Sistema polítiko
Liberia ta un repúblika ku un sistema di gobernashon demokrátiko. E tin un presidente ku ta sirbi komo hefe di estado i hefe di gobièrnu. E pais a sufri di dos guera sivil grandi entre 1989 i 2003, pero for di esei aki el a hasi e esfuerzo pa rekonstruí i fortifiká su demokrasia.

## Ekonomia
E ekonomia di Liberia ta basá prinsipalmente riba eksportashon di produkto natural manera ròber, heru i diamante. Agrikultura i peska tambe ta importante pa bida di hopi di su habitantenan.

## Idioma i kultura
E idioma ofisial di Liberia ta ingles, pero tin hopi idioma lokal ku ta wòrdu papiá den e pais. E kultura di Liberia ta un meskla di tradishon afrikano ku influensia merikano i karibeño. Músika, baile i arte tradishonal ta hunga un ròl importante den bida sosial i religioso.
Zimbabwe

**Zimbabwe**, ofisialmente **Repúblika di Zimbabwe**,  (antes yamá Rhodesia i Sur Rhodesia) ta un pais den Afrika, ku tin frontera ku Zambia, Mozambique, Suráfrika i Botswana. Pa gran parti di siglo 20 e tabata un kolonia britániko bou di e nòmber di Sur Rhodesia i Rhodesia inofisialmente desde 1965. Kapital di e pais ta Harare.
Zambia

**Zambia**, ofisialmente **Repúblika di Zambia** i antes konosí komo Nort-Rodesia, ta un pais den Afrika. E tin frontera ku Repúblika Demokratiko di Kongo, Tanzania, Malawi, Mozambique, Zimbabwe, Botswana, Namibia i Angola. Su kapital ta Lusaka. Zambia ta un repúblika independiente ku un industria minero (koper) komo pilar ekonómiko mas importante.
Tanzania

**Tanzania**, ofisialmente **Repúblika Uni di Tanzania** (swahili: *Jamhuri ya Muungano wa Tanzania*), ta un pais den region ost di Afrika. E tin frontera ku Uganda, Kenia, Oséano indio, Mozambique, Malawi, Ruanda, Burundi i Republika demokratika di Kongo. Seru Kilimanjaro, e seru mas altu den Afrika, ta situá den e parti nortost di e pais. Kapital di Tanzania ta Dodoma i su siudat mas grandi ta Dar Es Salaam. Idioma ofisial ta ingles i swahili.


File:Mt. Kilimanjaro 12.2006.jpg|Seru Kilimanjaro
File:Tanzania, administrative divisions - de - colored (+details).svg|Distritonan atministrativo di Tanzania
Botswana

**Botswana**, ofisialmente **Repúblika di Botswana**, ta un pais sin salida pa laman den sur di Afrika. Su teritorio ta relativamente plat, i mas o ménos 70% di su área ta forma parti di e Desierto di Kalahari. E pais tin frontera ku Suráfrika den sùit i sùitost, Namibia den west i nort, i Zimbabwe den nortost. Ademàs, Botswana ta konektá ku Zambia pa medio di e Brug Kazungula, ku ta konosí komo e frontera mas kòrtiku na mundu entre dos pais. 

E kapital i siudat prinsipal di Botswana ta Gaborone, ku ta un sentro polítiko, komersial i atministrativo.

## Historia
Botswana a logra su independensia for di Gran Bretaña dia 30 di sèptèmber 1966. Na momentu di su independensia, e pais tabata konsiderá un di e mas pober den Afrika, pero ku tempu el a bira un di e ekonomianan mas stabil i demokrátiko den e kontinente.

## Ekonomia
Ekonomia di Botswana ta basá prinsipalmente riba mineria di diamante, ku ta kontribuí grandemente den exportashon i invershon. Otro sektor importante ta turismo, spesialmente den e region di Delta Okavango i Parke Nashonal Chobe, ku ta atraé turistanan pa fauna silvestre inkluso olifanti.

## Politika
E pais ta un demokrasia parlamentario i a mantené stabilidat polítiko desde su independensia. E ta forma parti di organisashonnan internashonal manera Union Afrikano i Mankomunidat di Nashonnan.